5.10.2022
MT
Il-Ġurnal Uffiċjali tal-Unjoni Ewropea
L 258/9
35.
Jinnota l-fatt li ma hemm l-ebda sistema stabbilita biex tiżgura li l-Membri, li jkunu temporanjament assenti għal raġuni ġustifikata bħal-liv tal-maternità u tal-paternità, ikunu jistgħu jkomplu jwettqu d-dmirijiet ewlenin tagħhom; iqis li dan huwa problematiku peress li jista’ jkollu impatt negattiv fuq ir-rappreżentanza taċ-ċittadini fil-Parlament; jissottolinja li hemm riskju ta’ diskriminazzjoni kontra l-Membri u l-votanti tagħhom meta tali arranġamenti ma jkunux previsti; jenfasizza li vot għal membru mara tal-Parlament m’għandux iwassal għal nuqqas ta’ rappreżentanza, li huwa ta’ tħassib meta jitqies li Membri iżgħar, b’mod partikolari nisa u l-votanti tagħhom jiġu affettwati b’mod sproporzjonat min-nuqqas ta’ arranġamenti ta’ liv tal-maternità u tal-ġenituri fil-Parlament; ifakkar li s-sitwazzjoni għall-membri nazzjonali tal-parlament f’dawn l-istess sitwazzjonijiet tvarja bejn l-Istati Membri; jistieden lill-Kumitat għall-Affarijiet Kostituzzjonali tal-Parlament jipprevedi soluzzjonijiet fattibbli għal perjodu ta’ żmien limitat għall-Membri li jkunu assenti għal raġunijiet ġustifikati biex jitkellmu f’dibattiti u jivvutaw jew li jiġu sostitwiti temporanjament billi jirrevedi r-Regoli ta’ Proċedura tal-Parlament u l-Liġi Elettorali Ewropea; ifakkar li l-indennizzi ta’ kuljum għadhom marbuta mal-preżenza fiżika fil-postijiet tax-xogħol tal-Parlament;
36.
Jilqa’ l-isforzi tal-Parlament, u b’mod partikolari l-involviment tal-ex President Sassoli f’din il-kwistjoni, biex ta’ kuljum jipprovdi ikliet ta’ solidarjetà u kenn għal nisa vulnerabbli fit-tliet postijiet tax-xogħol, kif deċiż mill-Bureau; jilqa’ wkoll il-fatt li madwar 65 sewwieq ivvolontarjaw biex iwasslu lit-tobba, lill-infermiera u lil persunal mediku ieħor għax-xiftijiet tagħhom ta’ billejl fl-isptar fl-ewwel sena tal-pandemija tal-COVID-19;
37.
Jilqa’ l-fatt li l-Parlament qassam maskri tad-drapp tal-wiċċ li jistgħu jerġgħu jintużaw lill-membri tal-persunal filbidu tal-pandemija tal-COVID-19; jinnota li kien meħtieġ li l-maskri mediċi tal-wiċċ EN14683 jew FFP2 jintlibsu minn dawk preżenti fil-binjiet tal-Parlament sabiex tissaħħaħ il-protezzjoni tal-Membri u tal-persunal kif ukoll biex jitnaqqas aktar ir-rilaxx ta’ partikoli respiratorji infettivi;
38.
Ifaħħar lis-servizzi tal-Parlament tad-deċiżjoni tagħhom li jkomplu jiffaċilitaw il-konferenzi stampa ibridi wara l-pandemija peress li dan jista’ jiffaċilita r-rappurtar dwar l-affarijiet Ewropej għall-ġurnalisti li ma jkunux preżenti fi Strażburgu jew fi Brussell; jirrakkomanda li l-faċilitajiet awdjoviżivi u faċilitajiet oħra fi Brussell, fi Strażburgu u fl-uffiċċji ta’ kollegament tal-Parlament Ewropew, jiġu żviluppati aktar inkluż billi tiżdied il-kapaċità tal-VoxBox u jiġu mmodernizzati s-swali tal-konferenzi stampa fi Strażburgu u fi Brussell biex isiru aktar adatti għall-konferenzi stampa ibridi;
Impronta ambjentali tal-operazzjonijiet tal-Parlament 39.
Jisħaq li l-Parlament jeħtieġ li jkun minn ta’ quddiem nett fl-adozzjoni ta’ metodi ta’ ħidma u prattiki ta’ laqgħat aktar diġitali, flessibbli u effiċjenti fl-użu tal-enerġija, billi jitgħallem mill-esperjenzi tal-pandemija tal-COVID-19 u jieħu vantaġġ mill-investimenti teknoloġiċi li diġà ġew implimentati; jinnota li fuq l-inizjattiva tal-ex President Sassoli, gruppi ta’ riflessjoni dwar “Rivalutazzjoni tad-Demokrazija Parlamentari - Parlament Ewropew aktar b’saħħtu wara l-COVID-19” iddiskutew il-futur tal-ħidma fi ħdan il-Parlament bejn April u Lulju 2021 fir-rigward ta’ kull wieħed mill-oqsma ta’ azzjoni tagħhom: il-plenarja, il-prerogattivi parlamentari, il-komunikazzjoni, id-diplomazija esterna u l-organizzazzjoni interna; jinnota li l-gruppi ta’ riflessjoni ppreżentaw rapport finali li jinkludi rakkomandaz­ zjonijiet, li l-implimentazzjoni tagħhom se tiġi diskussa mill-Bureau;
40.
Jistieden lill-Parlament jevalwa mill-ġdid il-miri tiegħu fil-qafas tal-iskema Komunitarja ta’ ġestjoni u verifika ambjentali (EMAS) għall-2023 fid-dawl tal-pandemija tal-COVID-19; itenni l-appell tiegħu biex jiġi emendat il-pjan attwali tiegħu għat-tnaqqis ta’ CO2 biex tintlaħaq in-newtralità karbonika bl-użu ta’ metodu rikonoxxut internazzjonalment meta jkun ġie vvalidat bħala, pereżempju, mekkaniżmu għall-ipprezzar intern tal-karbonju (ICP) li permezz tiegħu l-kumpaniji volontarjament jipprezzaw l-impronta tal-karbonju tagħhom u b’hekk jagħtu valur lill-emissjonijiet tagħhom ta’ gassijiet serra;
41.
Jinnota li tlieta mill-binjiet tal-Parlament fi Brussell (Martens, Campoamor u n-nursery ta’ Wayenberg) reċentement ingħataw ċertifikazzjoni ambjentali rikonoxxuta internazzjonalment dwar is-sostenibbiltà, BREEAM Excellence, u dan jikkonferma l-politika u l-azzjonijiet li ilu jwettaq il-Parlament biex gradwalment jittrasforma l-portafoll talbinjiet tiegħu f’wieħed eżemplari mil-lat ambjentali; jinnota li bħalissa, fis-sit tal-Parlament ta’ Brussell, erba’ binjiet biss (kwart tal-għadd totali tal-binjiet - Spinelli, Campoamor, Arendt, Montoyer-Science) huma mgħammra bilpannelli fotovoltajċi, u li dawn l-installazzjonijiet jirrappreżentaw erja tas-superfiċje kumulattiva ta’ inqas minn 2 % tas-superfiċje totali tal-bjut tal-binjiet tal-Parlament fi Brussell; jinnota li tliet installazzjonijiet fotovoltajċi ġodda (100 m2 fuq il-binja Montoyer 70, 200 m2 fuq il-binja Spinelli u 52 m2 ta’ sostituzzjoni tal-pannelli solari attwali b’dawk fotovoltajċi fuq il-binja Brandt) se jitlestew sa tmiem l-2022 (u dan jirrappreżenta żieda ta’ 64 %, fl-2022, tas-superfiċje totali mgħammra bil-pannelli fotovoltajċi);